b"\n_START_ARTICLE_\nLlard\xc3\xb3\n_START_PARAGRAPH_\nUn llard\xc3\xb3 (o cucarr\xc3\xb3) \xc3\xa9s cadascun dels trossos de sag\xc3\xad fregits que resten despr\xc3\xa9s de premsar-lo per extreure'n el llard, de manera que queden daurats i cruixents. Es venen a pes a xarcuteries i cansaladeries de Pa\xc3\xafsos Catalans, i a l'\xc3\xa8poca de Carnaval \xc3\xa9s habitual trobar-ne tamb\xc3\xa9 a les pastisseries. S'utilitza com aperitiu, per a picar entre hores i indispensable per a fer la coca de llardons t\xc3\xadpica de molts indrets i diferents festivitats. Alguns xarcuters els utilitzen per a fer la botifarra d'ou, ja que a Barcelona els dos productes estan fortament associats al Dijous Gras."